Oud SS-wag (100) verhoor vir Nazi-oorlogsmisdade | Maroela Media
Josef Schuetz versteek sy gesig Donderdag in die hof. (Foto: Tobias Schwarz / AFP)
'n Voormalige SS-wag is in die ouderdom van 100 die oudste nóg om tereg te staan vir oorlogsmisdade wat gedurende die Nazi-era gepleeg is.
Josef Schuetz se verhoor het Donderdag in Duitsland begin, hoewel hy volgens sy prokureur nie bereid is om oor destyds se gebeure te praat nie.
Schuetz word daarvan beskuldig dat hy tussen 1942 en 1945 "willens en wetens" medepligtig was aan die moord op 3 518 gevangenes in die Sachsenhausen-konsentrasiekamp in Oranienburg, noord van Berlyn.
'n Mediese ondersoek het Schuetz – wat in November 101 word – in Augustus medies geskik bevind om verhoor te word, hoewel sy verhoor tot 'n paar uur per dag beperk sal word.
Aanklagte teen Schuetz is onder andere dat hy medepligtig was aan die fusillering van Sowjet-Russiese gevangenes in 1942 , sowel as die moord op gevangenes deur die gebruik van die gifgas Zyklon B.
Schuetz se prokureur, Stefan Waterkamp, het vroeër vandag gesê sy kliënt sal gedurende die verhoor "nie praat nie, maar bloot inligting rakende sy persoonlike situasie verskaf".
Thomas Walther, die regsverteenwoordiger van verskeie kampoorlewendes en slagoffers se familielede, het gesê hy hoop Schuetz sal van plan verander en eindelik begin praat oor sy tyd in die Sachsenhausen-konsentrasiekamp.
Schuetz se verhoor volg kort ná Irmgard Furchner, een van die eerste vroue wat in dekades vervolg word oor Nazi-era-misdade, versuim het om op te daag vir die begin van haar hofsaak.
Furchner staan tereg op aanklag van medepligtigheid in die moord op meer as 10 000 mense by die Stutthof-konsentrasiekamp in Pole.
Sowat 76 jaar ná die einde van die Tweede Wêreldoorlog is daar min tyd oor om mense aanspreeklik te hou vir hul rol in die Nazi-stelsel.
Maroela Media het vroeër berig staatsaanklaers hanteer tans nog agt ander sake, onder wie voormalige werknemers by die Buchenwald- en Ravensbrück-kampe. Verskeie sake is die afgelope paar jaar laat vaar omdat die beskuldigde reeds dood is of onbevoeg verklaar is om verhoor te word.
Wat van die Britte wat Suid Afrikaanse vrouens in konsentrasie kampe gegooi het . Die Britte kan Suid Afrikaanse organisasies finansieële hulp verleen met die verskeie herdenkings terreine ,want daar is genoeg inligting om hul ook aan die pen te laat ry al is die mense reeds dood, kan die Britte verantwoordelikheid aanvaar vir hul aandeel aan die moord op Suid Afrikaanse vrouens wat in kampe gesterf het agv hul swak bestuur en waglike omstandighede waarin die vrouens moes leef en oorleef.